CELEX: C2007/199/25
Language: fi
Date: 2007-08-25 00:00:00
Title: Asia C-193/07: Kanne 5.4.2007 — Euroopan yhteisöjen komissio v. Puolan tasavalta

25.8.2007   
            
            
               FI
            
            
               Euroopan unionin virallinen lehti
            
            
               C 199/14
            
         Kanne 5.4.2007 — Euroopan yhteisöjen komissio v. Puolan tasavalta
   (Asia C-193/07)
   (2007/C 199/25)
   Oikeudenkäyntikieli: puola
   Asianosaiset
   
      Kantaja: Euroopan yhteisöjen komissio (asiamiehet: D. Recchia ja K. Herrmann)
   
      Vastaaja: Puolan tasavalta
   Kantajan vaatimukset
   
               —
            
            
               On todettava, että Puolan tasavalta ei ole noudattanut luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY (1) 6 artiklan 2 ja 7 kohdan mukaisia velvoitteitaan, koska se ei ole toteuttanut tarpeellisia toimenpiteitä luontotyyppien heikentymisen sekä lajien merkittävien häiriöiden estämiseksi Puszcza Augustowskan erityisten suojelutoimien alueella, PLB 200002, kun se hyväksyi Puolan koillisosassa sijaitsevan Augustówin kaupungin ohitustietä koskevan suunnitelman.
            
         
               —
            
            
               On todettava, että Puolan tasavalta ei ole noudattanut luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY 6 artiklan 3 ja 7 kohdan mukaisia velvoitteitaan, kun se ei ole arvioinut säännönmukaisesti hankkeen vaikutuksia Puszcza Knyszýnskan erityisten suojelutoimien alueeseen, PLB 200003, ja kun se hyväksyi tämän investoinnin huolimatta sen negatiivisesta vaikutuksesta koko kyseessä olevaan alueeseen, ja kun se alkoi toteuttaa tätä investointia.
            
         
               —
            
            
               On todettava, että Puolan tasavalta on ei ole noudattanut luontotyyppien sekä luonnonvaraisen eläimistön ja kasviston suojelusta annettua direktiiviä 92/43/ETY, kun otetaan huomioon yhteisöjen tuomioistuimen asioissa C-117/03, Dragaggi ja C-244/05, Bund Naturschutz antamat tuomiot, kun se on ehdottanut Puszcza Augustowskan alueen, PLB 200002, menettämistä kompensoivana toimenpiteenä metsittämishanketta alueella, joka on direktiivin 92/43/ETY mukaan osoitettava yhteisön tärkeänä pitämäksi alueeksi (Pojezierze Sejneńskie, PLH 200007, jonka kokonaispinta-ala on 7 456,9 hehtaaria).
            
         
               —
            
            
               On todettava, että Puolan tasavalta ei ole noudattanut luontotyyppien sekä luonnonvaraisen eläimistön ja kasviston suojelusta annettua direktiiviä 92/43/ETY, kun otetaan huomioon yhteisöjen tuomioistuimen asioissa C-117/03, Dragaggi ja C-244/05, Bund Naturschutz antamat tuomiot, kun se on Puolan koillisosassa sijaitsevan Augustówin kaupungin ohitustien rakentamisen yhteydessä antanut luvan tuhota Puszcza Augustowskan alue, joka sijaitsee sellaisen alueen sisällä, joka on direktiivin 92/43/ETY mukaan osoitettava yhteisön tärkeänä pitämäksi alueeksi (Ostoja Augustowska, PLH 200005).
            
         
               —
            
            
               Puolan tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Käsiteltävänä oleva kanne koskee direktiivin 79/409/ETY (2) (linnut) ja direktiivin 92/43/ETY (luontotyypit) virheellistä soveltamista. Luontotyyppidirektiivillä pyritään luontotyyppien ja luonnonvaraisen eläimistön ja kasviston säilyttämiseksi jäsenvaltioiden alueella luomaan yhtenäinen eurooppalainen ekologinen verkosto. Tämän tavoitteen saavuttamiseksi on muun muassa säädetty erityisten suojelutoimien alueiden osoittamisesta. Luontotyyppidirektiivin 6 artiklan 2 kohdassa velvoitetaan jäsenvaltiot toteuttamaan alueella tarpeellisia toimenpiteitä — missä muodossa tahansa — alueen heikentymisen sekä niitä lajeja koskevien häiriöiden estämiseksi, joita varten alue on osoitettu, ja 3 kohdassa säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat tämän alueen suojelutavoitteisiin.
   Puola aikoo toteuttaa kaksi hanketta Augustówin ja Wasilkówin kaupunkien ohitusteiden rakentamiseksi edellä mainittujen direktiivien mukaan suojeltavilla alueilla, ja rikkoo näin ollen luontotyyppidirektiivin 6 artiklan 2 ja 3 kohtaa, luettuna yhdessä 7 artiklan kanssa, sikäli kuin hankkeet koskevat kahta erityisten suojelutoimien aluetta, ja asioissa C-117/03, Dragaggi ja C-244/05, Bund Naturschutz annetuista tuomioista seuraavaa suojelujärjestelmää sikäli kuin on kyse mahdollisesta yhteisön tärkeänä pitämästä alueesta. Lisäksi Puola on ehdottanut Augustówin kaupungin ohitustiehankkeesta aiheutuvien ekologisten menetysten osalta kompensoivaa toimenpidettä alueella, joka on mahdollinen yhteisön tärkeänä pitämä alue, ja toimenpide aiheuttaisi vaaraa tämän alueen ekologisille ominaispiirteille.
   Komissio esittää Augustówin kaupungin ohitustiehankkeen osalta, että tien on suunniteltu kulkevan Puszcza Augustowskan erityisten suojelutoimien alueen ja Ostoja Augustowskan mahdollisen yhteisön tärkeänä pitämän alueen läpi. Erityisten suojelutoimien alueella esiintyy 41 lintudirektiivin liitteessä I luetelluista lintulajeista ja Ostoja Augustowskan alueella esiintyy 21 luontotyyppidirektiivin liitteessä I luetelluista luontotyypeistä. Lisäksi tällä viimeksi mainitulla alueella on yhdeksän eläinlajia ja kahdeksan kasvilajia, jotka on mainittu luontotyyppidirektiivin liitteessä II, ja joiden joukossa on yksi ensisijaisesti suojeltava laji, nimittäin susi. Ostoja Augustowskan alue täyttää kaikki luontotyyppidirektiivin liitteessä III esitetyt ekologiset arviointiperusteet, jotta se osoitettaisiin ja se luokiteltaisiin mainitussa direktiivissä mainituksi yhteisön tärkeänä pitämäksi alueeksi.
   Tätä hanketta ja sen vaikutuksia erityisten suojelutoimien alueeseen koskevan suojelujärjestelmän osalta on huomattava, että hankkeen hyväksymismenettely aloitettiin ennen Puolan liittymist Euroopan unioniin. Komissio katsoo, että asiassa C-209/04, komissio v. Itävalta, annetun tuomion mukaisesti luontotyyppidirektiivin 6 artiklan 3 ja 4 kohdan säännökset eivät sovellu. Tämän direktiivin olennaisia säännöksiä, erityisesti 6 artiklan 2 kohtaa, sovelletaan kuitenkin liittymisestä alkaen. Sen osalta, kuinka tämä hanke vaikuttaa mahdollisen yhteisön tärkeänä pitämään alueeseen, komissio katsoo, että tätä asiaa koskeva suojelujärjestelmä ei eroa siitä, mitä edellä mainituissa tuomioissa Dragaggi ja Bund Naturschutz on esitetty, koska suojeluvaatimukset ovat samat. Lisäksi tätä järjestelmää sovelletaan siitä alkaen, kun Puola liittyi Euroopan unioniin, koska on kyse on luontotyyppidirektiivin tavoitteeseen liittyvistä olennaisista velvoitteista. vastakkainen kanta johtaisi siihen, että direktiivin tavoitteet eivät sitoisi jäsenvaltioita sellaisissa hankkeissa, joiden lupamenettely on aloitettu ennen liittymisajankohtaa.
   Kyseessä oleva hanke heikentää luontotyyppejä, aiheuttaa häiriötä lajeille, joita varten erityisten suojelutoimien alue on osoitettu eikä se ole tarkoituksenmukainen toimenpide mahdollisen yhteisön tärkeänä pitämän alueen suojelulle kansallisella tasolla. Hanke aiheuttaa korjaamattomia vahinkoja ja siitä seuraa häiriöitä Rospuda-joen ainutlaatuiselle ja erityiselle ekosysteemille, koska se vaikuttaa sellaisiin lintuihin, luontotyyppeihin ja lajeihin, joita on suojeltava direktiivien 79/409/ETY ja 92/43/ETY mukaan. Kun arvioitiin Augustówin ohitustiehankkeen vaikutuksia Natura 2000 -ohjelman alueisiin, Puolan viranomaiset eivät ottaneet riittävällä tavalla huomioon vaihtoehtoisia ratkaisuja. Koska Puolan viranomaiset eivät osoittaneet, ettei vaihtoehtoisia ratkaisuja olisi ollut olemassa, ne eivät voi vedota erittäin tärkeään yleiseen etuun kyseessä olevan hankkeen hyväksymiseksi.
   Komissio esittää Wasilkówin kaupungin ohitustiehankkeen osalta, että tien on suunniteltu ylittävän Puszcza Knyszyńskan erityisten suojelutoimien alue, jolla esiintyy 37 lintudirektiivin liitteessä I mainittua lintulajia. Hyväksymismenettely aloitettiin sen jälkeen, kun Puola liittyi Euroopan unioniin, minkä vuoksi on kyse hankkeesta, johon sovelletaan direktiivin 6 artiklan 3 ja 4 kohtien menettelysäännöksiä. Tämän hankkeen vaikutusten arviointi on ollut usealta kannalta puutteellista eikä se ole luontotyyppidirektiivin 6 artiklan 3 kohdassa tarkoitettua asianmukaista vaikutusten arviointia. Sitä paitsi Puolan viranomaiset eivät ole esittäneet komissiolle vaihtoehtoisia ratkaisuja Wasilkówin ohitustielle, eivätkä ne ole myöskään käsitelleet kysymystä korvaavista toimenpiteistä sen alueen osalta, jolle ohitustiehanke aiheuttaa häiriötä.
   Työt ovat jo alkaneet, puiden kaataminen on nimittäin jo tehty.
   Metsittämishanke, joka on suunniteltu toteutettavaksi mahdollisella yhteisön tärkeänä pitämällä Pojezierze Sejneńskien alueella korvaavana toimenpiteenä Augustówin ohitustiehankkeen käsittämien alueiden ekologisille menetyksille, ei korvaa ekologisia menetyksiä ja aiheuttaa lisäksi negatiivisia vaikutuksia mahdolliselle yhteisön tärkeänä pitämälle alueelle. Alue, jolla on useita luontotyyppidirektiivin liitteessä I nimettyjä luontotyyppejä, täyttää kaikki liitteessä III mainitut ekologiset edellytykset, jotta se osoitettaisiin ja luokiteltaisiin tämän direktiivin nojalla yhteisön tärkeänä pitämäksi alueeksi. Lisäksi alueella esiintyy kuusi luontotyyppidirektiivin liitteessä II mainittua eläin- ja kasvilajia, joiden joukossa on yksi ensisijaisesti suojeltava laji, nimittäin susi. Yksi osa ensisijaista luontotyyppiä Kalkkipitoiset, hiekkaperäiset ruohoniityt (noin 17 hehtaaria) sekä kahden liitteessä II mainitun kasvilajin (Pulsatilla patens ja Thesium ebracteatum) elinympäristöt hakataan paljaaksi niiden toimenpiteiden yhteydessä, joita on suunniteltu Augustówin ohitustiestä lintujen elinympäristölle aiheutuvien vahinkojen kompensoimiseksi.
   Puolan viranomaiset ovat vahvistaneet tahtonsa saattaa tämä metsittämishanke loppuun viimeistään kesäkuun 2007 loppuun mennessä. Komissio vaatii, että yhteisöjen tuomioistuin määrää töiden lykkäämisestä tai peruuttamisesta siihen asti, kunnes pääasiassa annetaan tuomio.
   
      (1)  EYVL L 206, 22.7.1992, s. 7.
   
      (2)  Luonnonvaraisten lintujen suojelusta 2.4.1979 annettu neuvoston direktiivi 79/409/ETY, EYVL L 103, 25.4.1979, s. 1.